**Noroc cǎ mǎ uit mai rar**

*Samoila*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Omenirea-i pe ,,Facebook”,

Înroşeşte monitorul

Ostenind pentru un „look”

Care-ar cuceri Bosforul.

Cautǎ prietenie

În speranţa cǎ alungǎ

Nebunatica stihie

Ce-i pe-aproape, de nu, lângǎ.

Vise, „like”-uri, „stick”-uri chiar

Le dau unii în neştire

Sǎ primeascǎ, aşadar,

Câţiva stropi de nemurire.

Alţii fac pe erudiţii,

Dau citate din cǎrţi rare,

Se îneacǎ-n propoziţii

Care n-au pic de crezare.

Noroc cǎ mǎ uit mai rar

La plictisul plin de zoaie

Şi mǎ duc sub un umbrar

Sǎ mǎ delectez cu Nae\*.

Nae Ionescu-filozof român, formator de şcoalǎ.